Þrír eru í haldi lögreglunnar á höfuðborgarsvæðinu í tengslum við tvær skotárásir í síðustu viku. Báðar árásirnar eru rannsakaðar sem tilraunir til manndráps. Lögreglan skoðar nú hvort málin tvö tengist.
Lögreglan rannsakar nú skotárás í miðbænum um helgina þegar skotið var á mann úr einhverju sem virtist af myndum að dæma vera lítil hríðskotabyssa. Lögreglan segir svo ekki vera og vill ekki gefa upp tegund skotvopnsins en það er óskráð. Tveir ungir menn voru úrskurðaðir í gæsluvarðhald í gær. Margeir Sveinsson, yfirlögregluþjónn, segir að rannsókn miði vel áfram.
Önnur skotárás var gerð á fimmtudag í síðustu viku. Þar var skotið á konu og karl í Grafarholti. Konan særðist alvarlega. Málin eru bæði rannsökuð sem tilraunir til manndráps. Lögreglan skoðar nú hvort þau tengist en telur ekki að þau stafi vegna átaka stærri hópa.
Árásum þar sem vopnum er beitt hefur fjölgað og lögreglan lítur þessa þróun alvarlegum augum. Ofbeldi er orðið grófara og menn eru óhræddari við að grípa til vopna.
